text:  Flere udlændinge får lov til at købe sommerhuse
  10 november 2017 kl. 18.47
  På to år er der sket en tredobling af sommerhuse solgt til udlændinge. Stik imod politikernes intentioner. 
  Mæglerne i Vestjylland er glade. For udlændinge eer blevet mere interesserede i sommerhusene på den danske vestkyst.
  - Vi kan godt mærke, at der er interesse fra syd for grænsen. Så det sker sommetider, at nogle kommer dertil, hvor de bliver konkrete og køber, siger Stine Lyngbo Ries, indehaver af Nybolig i Blåvand.
  Så sent som i dag har en af hendes mæglere faktisk sendt en købsaftale til Tyskland.
  Salget af sommerhuse til udlændinge er steget de sidste tre år. I 2014 købte kun 27 udlændinge et sommerhus i Danmark. I 2016 var det tal tredoblet til 92 sommerhuse.
  - De kommer herop for at få luft og fred og det lidt barske vejr, fortæller Stine Lyngbo Ries.
  Udviklingen er stik imod politikernes intention og den særlige danske sommerhusregel fra 1973. Den forhindrer udlændinge i at købe sommerhuse i Danmark, medmindre køberen opfylder en række krav om tilknytning til landet. 
  Uden for Danmarks grænser er de blevet opmærksomme på, at Justitsministeriet kan give tilladelse til at købe, hvis de søger om lov.
  - Tyskerne har fået øje på, at vi har nogle dispensationsregler på det her område, siger Stine Lyngbo Ries.
  - De har sat sig lidt ind i reglerne, og det er ved at gå op for dem, at de faktisk kan søge en dispensation, fortsætter hun.
  Stine Lyngbo Ries, indehaver af Nybolig i Blåvand: "Tyskerne har fået øje på, at vi har nogle dispensationsregler på det her område."
  Det er en udvikling, man følger nøje på Christiansborg.
  - Tyskerne har fået øje på, at vi har nogle dispensationsregler, så derfor skal vi bestemt holde øje med de her tal, siger Troels Ravn, Medlem af Folketinget for Socialdemokratiet.
  Han vil nu bede erhvervsministeren Brian Mikkelsen, K, om at komme med en vurdering af stigningen.
  - Det er i hvert fald helt sikkert, at vi skal holde fast i den særlige danske sommerhusregel, siger Troels Ravn.
  Selvom Stine Lyngbo Ries lever af at sælge hus, så er hun faktisk enig.
  - Jeg har fuld tiltro til, at vi har nogle dygtige folk siddende i Justitsministeriet, som holder hånd i hanke med det her, så vi ikke får solgt for meget.
  
  